次韻姚宣孺見寄
作者：李流謙
朝代：宋

paragraphs: 作吏無好懷，寧食三年艾。
甚陋吾安之，所隸乃都會。
文書如駡奴，吞噫不敢對。
兩眉或小伸，獨有公等在。
交臂露肝膽，不復事容態。
月沼分賸馥，風軒共晴快。
家餐聽相挽，盤筯及筍菜。
但苦王事迫，數離每增慨。
豈非造物意，物莫能兩大。
况自摻裾別，至今胸憒憒。
歸來未黔突，日月倏逾邁。
書往得奇報，已恐責留債。
丈夫志遠者，遑卹吠所怪。
醉眼天不入，一飽真細碎。
插貂與扶耒，此理本相代。
持以敦薄夫，是事付我輩。